### NN 122/2017 (8.12.2017.), Odluka o lokalnim porezima Općine Medulin

Općina Medulin

2795

Na temelju članka 20. stavak 1. i članka 42. stavak 1. Zakona o lokalnim porezima (»Narodne novine« br. 115/16, 101/17) i članka 13. Statuta Općine Medulin (»Službene novine Općine Medulin«, br. 2/13), Općinsko vijeće Općine Medulin, na 6. sjednici održanoj 15. studenoga 2017. godine, donijelo je

ODLUKU

O LOKALNIM POREZIMA OPĆINE MEDULIN

I. OPĆE ODREDBE

Članak 1.

Ovom Odlukom propisuju se vrste poreza koji pripadaju Općini Medulin, obveznici plaćanja poreza, porezna osnovica, stope i visina općinskih poreza, kao i način njihovog obračuna i plaćanja u skladu sa Zakonom o lokalnim porezima.

II. OPĆINSKI POREZI

Članak 2.

Općinski porezi Općine Medulin jesu:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja općine Medulin sukladno odredbama Zakona o porezu na dohodak i Pravilnika o porezu na dohodak te ove Odluke.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području općine Medulin.

Članak 4.

Osnovica za prirez porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak iz članka 3. ove Odluke.

Članak 5.

Prirez porezu na dohodak plaća se po stopi od 5% od utvrđene osnovice iz članka 4. ove Odluke.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i ostala žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području općine Medulin.

Obveznik poreza na potrošnju je svaka fizička i pravna osoba koja pruža ugostiteljske usluge na području općine Medulin.

Osnovica poreza na potrošnju je prodajna cijena pića iz stavka 1. ovoga članka, odnosno cijena po kojoj se piće prodaje u ugostiteljskom objektu na području općine Medulin, a u koju nije uključen porez na dodanu vrijednost.

Članak 7.

Stopa poreza na potrošnju određuje se u visini od 3% od osnovice iz članka 6., stavak 3. ove Odluke.

Članak 8.

Obračunsko razdoblje poreza na potrošnju je od prvog do posljednjeg dana u kalendarskom mjesecu.

Ako je porezni obveznik poslovao samo tijekom dijela obračunskog razdoblja, tada je obračunsko razdoblje jednako razdoblju poslovanja.

Porezni obveznik dužan je za obračunsko razdoblje sam utvrditi obvezu poreza na potrošnju i iskazati je na Obrascu PP-MI-PO, koji, osim podataka o obvezniku poreza, sadrži i podatke o mjestu obavljanja djelatnosti za koje se prijava poreza podnosi, podatke o obračunskom razdoblju, osnovici poreza, stopi poreza i utvrđenoj obvezi poreza na potrošnju.

Porezni obveznik dužan je prijavu poreza na potrošnju, iz članka 8. stavak 3. ove Odluke, dostaviti tijelu iz članka 15. ove Odluke do 20. dana u mjesecu za prethodni mjesec, pojedinačno za svaki poslovni prostor. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor na području općine Medulin.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija i da posjeduje sanitarni čvor. Kućom za odmor smatra se i odmaralište.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora, kao i zgrade, dijelovi zgrada te stanovi koji se koriste za obavljanje registrirane djelatnosti.

Vlasnikom kuće za odmor smatra se i osoba koja je izvan knjižni vlasnik, odnosno suvlasnik ukoliko se to može utvrditi kupoprodajnim, darovnim ili drugim ugovorom, odlukom suda, rješenjem o nasljeđivanju i sl.

Ako postoje dva ili više suvlasnika, svaki od njih je porezni obveznik za dio kuće za odmor koji ima u vlasništvu, te svaki posebno dobiva rješenje o razrezu poreza na kuće za odmor. U postupku dokazivanja statusa kuće za odmor vlasnik kuće je dužan osim osobne iskaznice predočiti sljedeće dokaze: putovnicu, uvjerenje o prebivalištu, mjesto i visinu nastanka troška električke energije, vode, telefona, pretplate na TV i radio prijemnike, prijam pošte, potvrdu o mjestu rada, izjavu o izabranom liječniku primarne zdravstvene zaštite, izjave svjedoka – susjeda, mjesto podnošenja porezne prijave, ugovor o najmu, rješenje o kategorizaciji objekta za iznajmljivanje, porezno rješenje o utvrđivanju poreza od iznajmljivanja i najma, potvrde uplate poreza d iznajmljivanja, potvrde uplate boravišne pristojbe kao i druge dokaze podobne za ocjenu i utvrđivanje vremenskog razdoblja korištenja kuće ili stana u smislu članka 9. stavka 1., 2. i 3. ove Odluke.

Prema članku 43. stavak 1. i 3. Općeg poreznog zakona smatra se da porezni obveznik ima prebivalište ondje gdje ima stan u vlasništvu ili posjedu neprekidno najmanje 183 dana u jednoj ili u dvije kalendarske godine. Ako porezni obveznik ima prebivalište u tuzemstvu i inozemstvu, smatra se da ima prebivalište u tuzemstvu.

Prema odredbama članka 43. stavak 4. Općeg poreznog zakona smatra se da porezni obveznik ima uobičajeno boravište u onome mjestu u kojem se zadržava pod okolnostima na temelju kojih se može zaključiti da on u tome mjestu ili na tom području ne boravi samo privremeno. Uobičajenim boravištem smatra se stalan ili vremenski povezan boravak u trajanju od najmanje 183 dana u jednoj ili u dvije kalendarske godine. Za određivanje uobičajenog boravišta nisu važni kratkotrajni prekidi boravka koji ne traju dulje od jedne godine.

Članak 10.

Porez na kuće za odmor ne plaća se:

– na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres i sl.) te zbog starosti i trošnosti,

– na kuće za odmor dok su u njima smješteni prognanici i izbjeglice,

– na odmarališta u vlasništvu jedinica lokalne i područne (regionalne) samouprave koje služe za smještaj djece do 15 godina starosti.

Članak 11.

Porez na kuće za odmor plaća se godišnje, te po jednom četvornom metru korisne površine kuće za odmor iznosi 15,00 kuna.

Korisnom površinom kuće za odmor smatra se ukupna podna površina stana ili druge samostalne prostorije, umanjena za širinu zidova koji je prekidaju. Kod višeetažnih objekata, korisna površina je zbroj podnih površina svih etaža – katova objekta. U izračun korisne površine kuće za odmor ne ulaze podrumske prostorije ako se koriste kao spremišta, ostave te garaže i druge dodatne prostorije (koje nisu povezane sa stambenim dijelom), u ili izvan objekta.

Ako kuća za odmor (zgrada, dio zgrade, stan ili odmaralište) promijeni vlasnika u tijeku poreznog razdoblja (kalendarske godine), prema pravno-valjanom Ugovoru o kupoprodaji nekretnine odnosno datumu uknjižbe prava vlasništva ili predbilježbe prava vlasništva u zemljišnim knjigama Općinskog suda u Puli, obveznik plaća srazmjerni dio poreza na kuću za odmor na mjesečnoj osnovi.

Obveznici poreza na kuće za odmor moraju općinskom upravnom tijelu nadležnom za poslove financija dostaviti podatke o kućama za odmor odnosno mjesto gdje se nalaze objekti te korisnu površinu istih do 31. ožujka godine za koju se utvrđuje porez na kuću za odmor ili u roku od 15 dana od datuma nastanka promjene.

Porez na kuće za odmor plaća se u roku od 15 dana od dana dostave rješenja o utvrđivanju poreza. Na nepravodobno uplaćeni iznos poreza obračunava se i plaća zakonska kamata.

4. Porez na korištenje javnih površina

Članak 12.

Porez na korištenje javnih površina plaćaju pravne i fizičke osobe koje koriste javne površine na području općine Medulin.

Javnim površinama, u smislu ove Odluke smatraju se zemljišta unutar građevnog područja, koja su sukladno prostornim planovima namijenjena općoj uporabi (ulice, trgovi, igrališta, zelene površine i slično).

Članak 13.

Porez na korištenje javnih površina plaća se po stopi od 20 % na iznos ugovorene naknade koja se plaća za korištenje javnih površina, sukladno posebnoj Odluci Općine Medulin.

Članak 14.

Porez na korištenje javnih površina plaća se u roku od 15 dana od dostave rješenja o utvrđivanju tog poreza kojeg donosi nadležno upravno tijelo za upravljanje imovinom Općine Medulin odnosno, ukoliko se plaćanje naknade za uporabu odnosno korištenje javnih površina vrši u obrocima, porez se plaća u istim rokovima u kojima dospijeva za plaćanje naknada za uporabu odnosno korištenje javnih površina.

III. ZAJEDNIČKE ODREDBE

Članak 15.

Porezno tijelo nadležno za poslove utvrđivanja, evidentiranja, nadzora, naplate, žalbe, obnove postupaka, zastaru i ovrhu radi naplate lokalnih poreza propisanih člankom 2., točka 2. i 3. je upravno tijelo nadležno za poslove financija Općine Medulin, a točka 4. je upravno tijelo nadležno za poslove upravljanja imovinom Općine Medulin.

Poslove u vezi s utvrđivanjem, evidentiranjem, nadzorom, naplatom, žalbama, obnovom postupaka, zastarom i ovrhom radi naplate prireza porezu na dohodak obavlja Ministarstvo financija – Porezna uprava.

Na postupke utvrđivanja i razreza, obnovu postupka, zastaru, žalbene i postupke prisilne naplate potraživanja po osnovi lokalnih poreza iz članka 15. stavak 1. ove Odluke te druga postupovna pitanja koja nisu uređena ovom Odlukom primjenjuje se Zakon o lokalnim porezima, Opći porezni zakon te ostali važeći propisi.

IV. PRIJELAZNE I ZAVRŠNE ODREDBE

Članak 16.

Danom primjene ove Odluke stavlja se izvan snage Odluka o općinskim porezima (»Službene novine Općine Medulin« 02/14.), Izmjena Odluke o općinskim porezima (»Službene novine Općine Medulin« 08/15.), te Odluka o prirezu porezu na dohodak (»Narodne novine« 119/01, »Službene novine Općine Medulin« 6/01).

Članak 17.

Ova Odluka stupa na snagu osmoga dana od dana objave u »Narodnim novinama«, a primjenjuje se od 1. siječnja 2018.

Ova Odluka objavljuje se i u »Službenim novinama Općine Me­dulin«.

Klasa: 021-05/17-01/0011
 Urbroj: 2168/02-04/1-17-33
 Medulin, 15. studenoga 2017.

OPĆINSKO VIJEĆE OPĆINE MEDULIN

Predsjednik
 Marko Zlatić, v. r.